Hanuš Knjez

Hanuš Knjez ( Johann Georg Knees, pseudonym K. z Doła; * 22. februara 1863 w Budyšinje, † 14. januara 1887 runje tam) bě serbski wučer, spisaćel a litograf.

Narodźi so jako jeničke dźěćo tepjerja mašinow a wopytowaše wot 1877 do 1884 Krajnostawski wučerski seminar w měsće, při čimž dyrbješe wukubłanje 1882/83 dla chorosće přetorhnyć. Wot 1884 hač do swojeje zaheje smjerće na chorosć płucow w starobje jenož 23 lět bě wučer w nowozałoženej šuli w Myšecach. Wón bu na Tuchorskim kěrchowje pochowany.

Knjez wobdźěli so aktiwnje na studentskim hibanju. Wot 1881 do 1884 bě starši literarneho wotdźěla w lěće 1877 załoženeho seminarskeho towarstwa Swoboda. W tutym času podawaše młodym Serbam pomocne hodźiny w serbšćinje. Do Serbskich Nowin a do Łužicy dopisowaše nastawki pedagogiskeho razu a mjeńše powučace přinoški. Jako litograf portretowaše mjez druhim Jana Arnošta Smolerja a rysowaše stary Maćičny dom při Lawskich hrjebjach.

Wón bě wot 1884 z čłonom Maćicy Serbskeje.

 Spisy 
 "Swoboda", towarstwo Serbow Krajnostawskeho ewangelskeho seminara w Budyšinje. Almanach k wopomnjeću dźesateje hłowneje schadźowanki serbskeje studowaceje młodosće, Budyšin 1884, str. 59–70.

 Literatura 
 Michał Hórnik: Nekrolog. W: ČMS 40 (1887), str. 82–84 (digitalizat).
 Adolf Žemr: Nekrolog. We Łužicy čo. 6 (1887), str. 18

 Žórło 

Kategorija:Muž
Kategorija:Rodź. 1863
Kategorija:Zemr. 1887
Kategorija:Serb
Kategorija:Wučer
Kategorija:Awtor
Kategorija:Serbska literatura
Kategorija:Literatura (19. lětstotk)
Kategorija:Wosoba (Budyšin)
Kategorija:Wosoba (Myšecy)
Kategorija:Maćicar